Koreya Bakur Berîya Serdana Kamala Harris Mûşekeke Balîstîk Avêt
Koreya Başûr dibêje avêtina mûşekeke balîstîk ji alîyê Koreya Bakur êve provokasyoneke mezin e ku gefê li ser aştî û ewlehîya nîvgirava Koreyê û civaka navnevteweyî dixwe
Koreya Bakur îro Yekşemê mûşekeke balîstîk ber bi derya xwe ya li beravên rojhilat avêt. Ev çalakîya Koreya Bakur îro pêk hat; berîya rahenanên leşkerî yên plankirî yên Koreya Başûr û hêzên Amerîkî bi beşdarbûna keştîyeke firokeyan û serdana cîgira serokê Amerîkî Kamala Harris li herêmê. Serfermandarîya Hevbeş ya Koreya Başûr ser bûyerê daxuyanîyeke ragihand ku yek mûşekek balîstîk ya bi menzîla kurt ji nêzî herema Taechon ya eyaleta Pyongyana Bakur hatiye avêtin, li bilindîya 60 km û bi leza Mach 5. Artêşa Koreya Başûr çalakîya Koreya Bakur wek provakasyon bi nav kir. "Avêtina mûşekeke balîstîk ji alîyê Koreya Bakur vprovokasyoneke mezin e ku gefê li ser aştî û ewlehîya nîvgirava Koreyê û civaka navnevteweyî dixwe." Sererkanê Hevbeş Kim Seung-kyum yê Koreya Başûr û Fermandarê Hêzên Amerîkî yê Kore, Paul La Camera bi civîneke rewşa dawî nirxandin. Wan piştî civînê amadebûna xwe ya bo bersîvdana her gef û provokasyoneke ji Koreya Bakur dubare kirin. Civata Ewlekarîya Netewî ya Koreya Başûr jî civîneke awarte dar xist da ku tedbîrên bersivdayînê gotûbêj bike. Wê, çalakîya Koreya Bakur wek binpêkirina eşkere ya biryarên Civata Ewlekarîyê ya NY bi nav kir û herwiha wek provokasyonek ne rewa şermezar kir. Serokê Koreya Başûr Yoon Suk-yeol, li ser çalakîya Koreya Bakur hat agahdar kirin, ku di derengîya do Şemîyê ji serdana Brîtanya Amerîka û Kanada vegerîya paytext Seulê.